CELEX: 32020D2135
Language: et
Date: 2020-12-10 00:00:00
Title: Nõukogu otsus (EL) 2020/2135, 10. detsember 2020, Euroopa Liidu nimel võetava seisukoha kohta EMP ühiskomitees seoses EMP lepingu VI lisa („Sotsiaalkindlustus“) muutmisega (EMPs kohaldatav tekst)

18.12.2020   
               
               
                  ET
               
               
                  Euroopa Liidu Teataja
               
               
                  L 430/12
               
            
         NÕUKOGU OTSUS (EL) 2020/2135,
         10. detsember 2020,
         Euroopa Liidu nimel võetava seisukoha kohta EMP ühiskomitees seoses EMP lepingu VI lisa („Sotsiaalkindlustus“) muutmisega
         (EMPs kohaldatav tekst)
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 48 koostoimes artikli 218 lõikega 9,
         võttes arvesse nõukogu 28. novembri 1994. aasta määrust (EÜ) nr 2894/94 Euroopa Majanduspiirkonna lepingu rakendamise korra kohta, (1) eriti selle artikli 1 lõiget 3,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Euroopa Majanduspiirkonna leping (2) (edaspidi „EMP leping“) jõustus 1. jaanuaril 1994.
                  
               
                     (2)
                  
                  
                     Kooskõlas EMP lepingu artikliga 98 võib EMP ühiskomitee oma otsusega muuta EMP lepingu VI lisa, mis sisaldab sotsiaalkindlustust käsitlevaid sätteid.
                  
               
                     (3)
                  
                  
                     Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu (3) (edaspidi „väljaastumisleping“) artiklis 33 on sätestatud, et väljaastumislepingu teise osa III jaotise sätteid kohaldatakse Islandi, Liechtensteini Vürstiriigi, Norra Kuningriigi ja Šveitsi Konföderatsiooni kodanike suhtes, eeldusel et kõnealused riigid on sõlminud Ühendkuningriigiga vastavad lepingud, mida kohaldatakse liidu kodanike suhtes, ja sõlminud liiduga vastavad lepingud, mida kohaldatakse Ühendkuningriigi kodanike suhtes, ning kohaldavad neid lepinguid.
                  
               
                     (4)
                  
                  
                     Lepingu, mis käsitleb korda, mida kohaldatakse Islandi, Liechtensteini Vürstiriigi, Norra Kuningriigi ning Suurbritannia ja Põhja-Iiri Ühendkuningriigi vahel pärast Ühendkuningriigi väljaastumist Euroopa Liidust ning Ühendkuningriigi taganemist EMP lepingust ja muudest lepingutest, mida kohaldatakse Ühendkuningriigi ja EMP EFTA riikide vahel tulenevalt Ühendkuningriigi kuulumisest Euroopa Liitu (edaspidi „eraldumist käsitlev leping“), artiklis 32 on sätestatud, et eraldumist käsitleva lepingu teise osa III jaotise sätteid kohaldatakse liidu kodanike suhtes, eeldusel et liit on sõlminud Ühendkuningriigiga vastavad lepingud, mida kohaldatakse EMP EFTA riikide kodanike suhtes, ja sõlminud EMP EFTA riikidega vastavad lepingud, mida kohaldatakse Ühendkuningriigi kodanike suhtes, ning kohaldab neid lepinguid.
                  
               
                     (5)
                  
                  
                     Seepärast on vaja ette näha nende Ühendkuningriigi kodanike, kodakondsuseta isikute ja pagulaste, samuti nende pereliikmete ja ülalpidamisel olevate isikute sotsiaalkindlustusõiguste vastastikune kaitse, kes väljaastumislepingu artiklis 126 määratletud üleminekuperioodi lõpuks on või on olnud piiriüleses olukorras, mis hõlmab samal ajal üht või mitut EMP lepingu osalist ja Ühendkuningriiki.
                  
               
                     (6)
                  
                  
                     Seetõttu peaks liidu võetav seisukoht EMP ühiskomitees põhinema EMP ühiskomitee otsuse eelnõul,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel EMP ühiskomitees EMP lepingu VI lisa („Sotsiaalkindlustus“) muutmise ettepaneku suhtes, põhineb EMP ühiskomitee otsuse eelnõul (4).
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 10. detsember 2020
            
               
                  Nõukogu nimel
               
               
                  eesistuja
               
               M. ROTH
            
         
         
            (1)  EÜT L 305, 30.11.1994, lk 6.
         
            (2)  EÜT L 1, 3.1.1994, lk 3.
         
            (3)  ELT L 29, 31.1.2020, lk 7.
         
            (4)  Vt dokument ST 12969/20 veebilehel http://register.consilium.europa.eu.